**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՀԱՅՈՑ ԲԱՆԱԿԻ ՕՐՎԱ ԱՌԹԻՎ**

Հարգելի՛ հայրենակիցներ,

Շնորհավորում եմ հայոց բանակի կազմավորման 31-րդ տարելիցի կապակցությամբ։ 31 տարի առաջ հայոց բանակը ծնվեց ու կոփվեց՝ մեր պետության ստեղծմանը զուգահեռ, այն ստեղծվեց որպես մի մեծ շարժող ուժ՝ մեզ ու մեր հայրենիքը ամուր ու տոկուն պահելու առաքելությամբ։ Այս օրը բոլորինս է, քանզի մեզնից յուրաքանչյուրն անքակտելիորեն կապված է բանակին՝ որդուն սպասող մորից մինչև իր աղոթքներում հայ զինվորի անունը հնչեցնող մանուկը։

Կասկածից վեր է, որ հայոց բանակը յուրաքանչյուր օր մեզ տալիս է ամենաթանկը՝ խաղաղություն և ամենակարևորը՝ ապահովության զգացում, յուրաքանչյուր օր ապացուցում է, որ չկա ավելի բարձր կոչում, քան հայրենիքի պաշտպան՝ հայ զինվոր լինելն է։ Դու՛ք եք մեր այսօրվա և վաղվա հույսը, մեր ապավենը, մեզ ու մեր հայրենիքը ձեր կյանքի գնով պաշտպանողը։ Այսօր, ինչպես երբևէ՝ մենք հավատում ենք ձեզ, շնորհակալ ենք ու հպարտ ենք ձեզանով` հա՛յ զինվորներ։

 Հայոց բանակը, հայ ժողովուրդը, Հայաստանի Հանրապետությունը դաժան և ծանր փորձությունների միջով անցան վերջին ժամանակներում, մենք առերեսվեցինք պատերազմների ընթացքում և դրանից հետո եկող դառը իրականությանը, որը մինչ օրս քայլում է մեզ հետ հավասար, սակայն անկախ պատերազմի ելքից, հայոց բանակը եղել է, կա ու կմնա մեր ազգային դիմագիծը, արժանապատվությունն ու ուժը իր մեջ արտացոլող մարմնացում։

Մեր ապրած յուրաքանչյուր օրվա ընթացքում մենք ականատես ենք լինում հայրենիքի սահմանները պահող զինվորների քաջագործություններին, ովքեր իրենց հայրենանվեր ոգով՝ ցավոք հաճախ կյանքի գնով, կատարում են իրենց պարտքը՝ անառիկ պահելով մեր երկրի սահմաններն ու երաշխավորելով հայ ազգի ապահովությունը։

 Հավերժ փա՛ռք բոլոր ժամանակներում իրենց կյանքը հանուն հայրենիքի զոհած հերոսներին, խոնարհվում եմ իրենց ամենաթանկը հայոց բանակին և հայրենիքին նվիրած քաջերի, և նրանց հերոսածին մայրերի առջև։ Առողջություն, շուտ ապաքինում և ուժ եմ մաղթում մեր բոլոր վիրավոր զինվորներին։

Այս կարևոր օրվա առթիվ՝ առանձնահատուկ շնորհավորում եմ հայոց բանակի ձևավորման հիմքում իրենց դերն ունեցած բոլոր ազատամարտիկներին, կամավորներին, զինվորներին, սպաներին և գեներալներին։

Շնորհավորում եմ երեկվա, այսօրվա և վաղվա զինվորին՝ ով մերօրյա հերոսի իրական մարմնացումն է։ Մշտապես պատրաստ եմ լինել մեր բանակի և՛ զինվորի կողքին և՛ թիկունքում, և՛ սահմանին։

 Մաղթում եմ ուժ, տոկունություն, զգոնություն, հավատ և ամենայն բարիք մեր զինվորներին ու հայոց բանակին։ Թո՛ղ մեր հայրենիքը էլ երբեք չտեսնի պատերազմ և կորուստ, թո՛ղ ապրենք խաղաղ ու ապահով Հայաստանում, և hայոց բանակը դարեր շարունակ ունենա խաղաղ ու հաղթանակներով պսակված գոյություն։

Փա´ռք Հայոց բանակին,

Շնորհավո´ր տոնդ, հա´յ զինվոր

Թալին խոշորացված համայնքի ղեկավար՝ Տավրոս Սափեյան